Kommissionens forordning (EF) nr. 2233/2003

af 23. december 2003

om åbning af EF-toldkontingenter for 2004 for får, geder, fårekød og gedekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(1), særlig artikel 16, stk. 1, og

ud fra følgende betragtninger:

(1) Der bør åbnes EF-toldkontingenter for fårekød og gedekød for 2004. Den told og de mængder, der omhandles i forordning (EF) nr. 2529/2001, bør fastsættes i henhold til de respektive internationale aftaler, der er i kraft i 2004.

(2) Hvis traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse ratificeres, tiltræder Tjekkiet, Slovenien og Slovakiet Den Europæiske Union den 1. maj 2004. De kontingenter, der kan tildeles disse lande, bør derfor kun åbnes indtil datoen for deres tiltrædelse.

(3) Ved Rådets forordning (EF) nr. 312/2003 af 18. februar 2003 om Fællesskabets gennemførelse af toldbestemmelserne i aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side(2) indførtes der et supplerende bilateralt toldkontingent på 2000 t med en årlig forhøjelse på 10 % for KN-kode 0204 fra 1. februar 2003. Det kontingent bør lægges til GATT/WTO-kontingentet for Chile, og begge kontingenter bør forvaltes på samme måde fra 1. januar 2004.

(4) I henhold til Rådets forordning (EF) nr. 1329/2003 af 21. juli 2003 om ændring af forordning (EF) nr. 992/95 om fællesskabstoldkontingenter for visse landbrugsprodukter og fiskerivarer med oprindelse i Norge(3) gives der supplerende bilaterale handelsindrømmelser for landbrugsprodukter.

(5) AVS-staterne har fået tildelt toldkontingenter for fåre- og gedekødsprodukter i henhold til Cotonou-aftalen(4).

(6) Da importen forvaltes på kalenderårsbasis, og kontingenterne er fastsat for en periode fra 1. juli til 30. juni, er mængderne for 2004 summen af halvdelen af mængden for perioden fra 1. juli 2003 til 30. juni 2004 og halvdelen af mængden for perioden fra 1. juli 2004 til 30. juni 2005.

(7) Slagtekropsækvivalenten bør fastlægges nærmere for at sikre, at EF-toldkontingenterne anvendes effektivt. Da der i forbindelse med nogle toldkontingenter desuden er mulighed for at vælge mellem import af levende dyr eller import af kød, er der behov for en omregningskoefficient.

(8) Erfaringen har vist, at forvaltningen af EF-toldkontingenterne bør forbedres. Der er opnået positive resultater med at anvende først til mølle-princippet inden for andre landbrugssektorer. For at forenkle forvaltningen bør kontingenter for fåre- og gedekødsprodukter med oprindelse i tredjelande uanset Kommissionens forordning (EF) nr. 1439/95 af 26. juni 1995 om gennemførelsesbestemmelser til Rådets forordning (EØF) nr. 3013/89 for så vidt angår indførsel og udførsel af fåre- og gedekød(5) forvaltes i henhold til artikel 16, stk. 2, litra a), i forordning (EF) nr. 2529/2001. Dette bør ske i henhold til artikel 308a og 308b og artikel 308c, stk. 1, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF- toldkodeks(6). Hvis importen forvaltes i henhold til disse bestemmelser, bør der ikke længere kræves nogen importlicens.

(9) For at undgå forskelsbehandling af eksportlandene, og da tilsvarende toldkontingenter ikke er blevet hurtigt opbrugt i de seneste to år, bør situationen med hensyn til toldkontingenter i forbindelse med denne forordning i første omgang anses for ikke at være kritisk, jf. artikel 308c i forordning (EØF) nr. 2454/93, når de forvaltes efter først til mølle-princippet. Derfor bør toldmyndighederne bemyndiges til at fravige kravet om sikkerhedsstillelse for varer, der som led i disse kontingenter først er importeret i henhold til artikel 308c, stk. 1, og artikel 248, stk. 4, i forordning (EØF) nr. 2454/93. På grund af de særlige forhold, der gør sig gældende, når der skiftes fra et forvaltningssystem til et andet, bør artikel 308c, stk. 2 og 3, i nævnte forordning ikke anvendes.

(10) Indførelsen af først til mølle-princippet kræver yderligere forberedelser for Australiens og New Zealands vedkommende på grund af de store kontingenter og deres traditionelle anvendelse. Derfor bør først til mølle-princippet først gælde for import fra de to lande fra 1. maj 2004, og importlicenssystemet bør fortsat anvendes indtil den 30. april 2004 i henhold til forordning (EF) nr. 1439/95. Der bør derfor fastsættes bestemmelser om de mængder, der er til rådighed under hvert forvaltningssystem.

(11) Det bør afklares, hvilken form for bevis, der kræves til dokumentation af produkternes oprindelse for at kunne udnytte toldkontingenterne, når først til mølle-princippet er indført.

(12) Når der frembydes fårekødsprodukter for toldmyndighederne til import, er det vanskeligt for disse myndigheder at fastslå, om de stammer fra tamfår eller andre får, hvilket er afgørende for, hvilken afgift der skal anvendes. Oprindelsesbeviset bør derfor indeholde en præcisering heraf.

(13) I henhold til artikel 3 i Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(7) og Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(8) kan der kun tillades import af produkter, som opfylder de veterinærbestemmelser og bestemmelser om udstedelse af sundhedscertifikat, som gælder i EF.

(14) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

Ved denne forordning åbnes der EF-toldkontingenter for får og geder og fåre- og gedekød for perioden fra 1. januar til 31. december 2004.

Artikel 2

Ved import til EF af får og geder og fåre- og gedekød henhørende under KN-kode 0104 10 30, 0104 10 80, 0104 20 90, 0210 99 21, 0210 99 29 og 0204 med oprindelse i de i bilaget anførte lande suspenderes eller nedsættes tolden i henhold til denne forordning.

Artikel 3

1. De mængder, udtrykt i slagtekropsækvivalent, af kød henhørende under KN-kode 0204 og af levende dyr henhørende under KN-kode 0104 10 30, 0104 10 80 og 0104 20 90, som kan importeres, og den told, der gælder herfor, er fastsat i bilaget.

2. For at beregne de mængder udtrykt i slagtekropsækvivalent, som er nævnt i stk. 1, skal fåre- og gedekødsprodukternes nettovægt multipliceres med følgende koefficienter:

a) levende dyr: 0,47

b) udbenet lammekød og udbenet kød af kid: 1,67

c) udbenet fåre- og gedekød, undtagen lammekød og kød af kid, og blandinger heraf: 1,81

d) ikke-udbenede produkter: 1,00.

3. Ved "kid" forstås op til et år gamle geder.

Artikel 4

Uanset afsnit II A og II B i forordning (EF) nr. 1439/95 forvaltes de toldkontingenter, der er fastsat i bilaget til nærværende forordning for landegruppe nr. 2, 3, 4 og 5 og for Argentina, Uruguay, Chile, Island og Slovenien, efter først til mølle-princippet i henhold til artikel 308a og 308b og artikel 308c, stk. 1, i forordning (EØF) nr. 2454/93 fra 1. januar til 31. december 2004. Artikel 308c, stk. 2 og 3, i nævnte forordning anvendes ikke. Der kræves ingen importlicenser.

Artikel 5

1. Fra 1. januar til 30. april 2004 forvaltes de toldkontingenter, der er fastsat for Australien og New Zealand i landegruppe nr. 1 i bilaget, i henhold til afsnit II A i forordning (EF) nr. 1439/95.

2. Fra 1. maj 2004 til 31. december 2004 forvaltes de toldkontingenter, der er nævnt i stk. 1, uanset afsnit II A i forordning (EF) nr. 1439/95 i henhold til artikel 4 i nærværende forordning.

Importlicenser, der i henhold til stk. 1 er udstedt senest den 30. april 2004, er dog gyldige indtil deres gyldighedsperiode udløber.

3. Den mængde, der forvaltes i henhold til stk. 2, er foreløbig de årlige mængder på 18650 t for Australien og 226700 t for New Zealand minus den anslåede respektive mængde udtrykt i slagtekropsækvivalent, som der udstedes importlicenser for senest den 30. april 2004.

Den foreløbige mængde reguleres siden på grundlag af de licenser, som reelt er udstedt i løbet af april måned. Den mængde, der fastslås den 1. maj, forhøjes derefter med den mængde, udtrykt i slagtekropsækvivalent, med hensyn til hvilken de udstedte licenser ikke er blevet udnyttet eller kun delvis udnyttet, hvilket fastslås på grundlag af de licenser, som er returneret til myndighederne. Licenser, der ikke er returneret senest den 15. august, betragtes som fuldt udnyttede licenser.

4. Ved anvendelsen af stk. 3 skal medlemsstaterne:

a) give meddelelse om de mængder, der er nævnt i artikel 19, stk. 2, litra a), i forordning (EF) nr. 1439/95, også udtrykt i slagtekropsækvivalent

b) den første arbejdsdag i hver uge i april 2004 ud over det i artikel 19, stk. 2, i forordning (EF) nr. 1439/95 fastsatte give Kommissionen meddelelse om de importlicenser, der er udstedt for den foregående uge, og den tilsvarende slagtekropsækvivalent

c) uanset artikel 19, stk. 2, litra a), i forordning (EF) nr. 1439/95 meddele de deri nævnte oplysninger senest den 25. august 2004.

5. Til beregning af den slagtekropsækvivalent, der er nævnt i stk. 3 og 4, anvendes de koefficienter, som er nævnt i artikel 3, stk. 2.

Artikel 6

1. For at kunne udnytte de toldkontingenter, der er fastsat i bilaget, og som forvaltes i henhold til artikel 4, skal der fremlægges et gyldigt oprindelsesbevis, der er udstedt af myndighederne i det pågældende tredjeland, sammen med en toldangivelse om overgang til fri omsætning for de pågældende varer for EF-toldmyndighederne. Det bestemmes, hvilken oprindelse produkter, der er omfattet af toldkontingenter undtagen kontingenter, som indgår i toldpræferenceordninger, har, i henhold til de gældende EF-bestemmelser.

2. Oprindelsesbeviset, der er nævnt i stk. 1, er følgende:

a) når det drejer sig om et toldkontingent, der indgår i en toldpræferenceordning, det oprindelsesbevis, som er fastsat i den ordning

b) når det drejer sig om andre toldkontingenter, det bevis, som er udfærdiget i henhold til artikel 47 i forordning (EØF) nr. 2454/93, inklusive følgende oplysninger, ud over de angivelser, der kræves i nævnte artikel:

- KN-kode (mindst de første fire cifre)

- det pågældende toldkontingents løbenummer eller løbenumre, jf. tredje afsnit i dette stykke

- den samlede nettovægt pr. koefficientkategori, jf. artikel 3, stk. 2, i denne forordning.

c) når det drejer sig om et land, hvis kontingent hører ind under litra a) og b), og de er lagt sammen, det bevis, der er nævnt i litra a).

I det tilfælde, der er nævnt i litra b), kan formularer som vist i bilag II til forordning (EF) nr. 1439/95, der indeholder alle de yderligere oplysninger, der kræves i nævnte litra, anvendes i 2004, hvis teksten vedrørende importlicenser overstreges, når artikel 4 i denne forordning finder anvendelse.

Hvis det oprindelsesbevis, der er nævnt i litra b), fremlægges som støttedokument for en enkelt angivelse om overgang til fri omsætning, kan det indeholde flere løbenumre. I alle andre tilfælde må det kun indeholde et løbenummer.

3. For at kunne udnytte det toldkontingent, der er fastsat i bilaget for landegruppe nr. 4 for produkter henhørende under KN-kode ex 0204, ex 0210 99 21 og ex 0210 99 29, skal der på oprindelsesbeviset i den rubrik, som vedrører varebeskrivelsen, anføres følgende:

a) fårekødsprodukt/er af tamfår

b) produkt/er af andre får end tamfår.

Disse angivelser skal svare til angivelserne i det sundhedscertifikat, der ledsager produkterne.

Artikel 7

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra den 1. januar 2004.

For Tjekkiet, Slovenien og Slovakiet anvendes den indtil den 30. april 2004, på betingelse af at traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse træder i kraft.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. december 2003.

På Kommissionens vegne

Franz Fischler

Medlem af Kommissionen

(1) EFT L 341 af 22.12.2001, s. 3. Senest ændret ved forordning (EF) nr. 1782/2003 (EUT L 270 af 21.10.2003, s. 1).

(2) EUT L 46 af 20.2.2003, s. 1.

(3) EUT L 187 af 26.7.2003, s. 1.

(4) EFT L 317 af 15.12.2000, s. 3.

(5) EFT L 143 af 27.6.1995, s. 7. Senest ændret ved forordning (EF) nr. 272/2001 (EFT L 41 af 10.2.2001, s. 3).

(6) EFT L 253 af 11.10.1993, s. 1. Senest ændret ved forordning (EF) nr. 1335/2003 (EUT L 187 af 26.7.2003, s. 16).

(7) EFT L 302 af 31.12.1972, s. 28. Senest ændret ved Rådets forordning (EF) nr. 807/2003 (EUT L 122 af 16.5.2003, s. 36).

(8) EFT L 268 af 24.9.1991, s. 56. Senest ændret ved direktiv 96/43/EF (EFT L 162 af 1.7.1996, s. 1).

BILAG:

FÅREKØD OG GEDEKØD (TON SLAGTEKROPSÆKVIVALENT)

EF-toldkontingenter for 2004

>TABELPOSITION>